SKRIFTLIG FORESPØRGSEL P-1768/01

af Juan Naranjo Escobar (PPE-DE) til Kommissionen

(12. juni 2001)

Om: Samarbejde med Latinamerika på narkotikaområdet

Det Europæiske Narkotikacenter har efter at have eksisteret i seks år undergået en omfattende reform, både med hensyn til målsætninger og arbejdsmetoder, og det fremstår nu som et egentligt integreret informationssystem, som kan give oplysninger om narkotika og narkotikapolitik i de forskellige EU-lande.

Ikke bare de lande, som har søgt om EU-medlemskab, men også andre tredjelande ønsker, at centeret skal kunne eksportere viden og erfaringer på disse områder. Centeret er allerede i stand til at efterkomme dette ønske fra ansøgerlandene, efter at dets statut er blevet ændret i dette øjemed, og der er stillet de nødvendige ressourcer til rådighed gennem PHARE-programmet, men det samme gør sig ikke gældende for andre tredjelande, især i Latinamerika, for hvem alle oplysninger om narkotika er en prioritering i samarbejdet med EU. Det Europæiske Narkotikacenter har hverken de nødvendige juridiske eller andre midler til at imødekomme denne anmodning og samarbejde direkte med Latinamerika.

Kommissionen bedes derfor oplyse følgende:

- Hvad vil den gøre for, at de pågældende tredjelande som led i samarbejdet ikke blot kan gøre brug af eksterne organer og endog de erfaringer, som Det Europæiske Narkotikacenter har gjort?

- Vil Kommissionen legalisere sådanne foranstaltninger med centerets egen underskrift?

Svar afgivet på Kommissionens vegne af Antonio Vitorino

(10. juli 2001)

Kommissionen glæder sig over det ærede medlems interesse for spørgsmål vedrørende Det Europæiske Overvågningscenter for Narkotika og Narkotikamisbrug, særlig aspekterne vedrørende internationalt samarbejde.

Det Europæiske Overvågningscenter for Narkotika og Narkotikamisbrug har til opgave at underrette Fællesskabet og medlemsstaterne om fænomenet narkotika og narkotikamisbrug på europæisk plan og følgerne heraf. I den forbindelse er samarbejde med internationale organisationer og andre statslige og ikke-statslige organisationer, der har beføjelser med hensyn til narkotika, særlig omhandlet i grundforordningen for overvågningscentret (forordning EØF nr. 302/93 af 8. februar 1993(1)). På baggrund heraf er overvågningscentret repræsenteret ved sin direktør på det møde på højt plan i samordnings- og samarbejdsmekanismen på narkotikaområdet mellem Unionen, Latinamerika og Caraibien, der blev afholdt den 11.-12. juni 2001 i Cochabamba (Bolivia).

En ændring af forordningen om overvågningscentret, ifølge hvilken dette skal have mulighed for at give faglig bistand til ansøgerlandene med hensyn til oplysning om narkotika, indgår i strategien for Unionens udvidelse, og den skal gøre det muligt for ansøgerlandene på sigt at deltage som medlemmer i overvågningscentrets arbejde. Endelig må det ikke glemmes, at bistanden til ansøgerlandene med henblik på disses deltagelse i overvågningscentrets arbejde skal ses på baggrund af programmet PHARE Narkotika, og at det omfatter to dele. Den første trækker på overvågningscentrets sagkundskab, mens den anden trækker direkte på medlemsstaterne gennem tvillingeforanstaltninger.

Forbindelserne mellem overvågningscentret og tredjelande, der ikke er ansøgere, har ikke samme formål, hvilket forklarer, at ændringen af forordningen er begrænset til at vedrøre ansøgerlandene. Som konklusion skal det anføres, at Kommissionen ikke agter grundlæggende at ændre det formål, overvågningscentret er skabt til at forfølge.

Som led i samarbejdet med Latinamerika, særlig støtten til oprettelse af overvågningscentret i Venezuela, skal det understreges, at dette overvågningscenter skal have til hovedformål at indsamle oplysninger om narkotika og narkotikamisbrug, hvilket er en opgave, der i Unionen henhører under medlemsstaterne og ikke under Det Europæiske Overvågningscenter. Det er planlagt at trække på den sagkundskab, der i dag anvendes i Unionen til denne opgave, og visse medlemsstater har allerede angivet, at de er rede til at trække på denne sagkundskab.

(1) EFT L 36 af 12.2.1993.